
Text rozhodnutia
Súd: Krajský súd Bratislava Spisová značka: 4S/83/2011 Identifikačné číslo súdneho spisu: 1011200861 Dátum vydania rozhodnutia: 22. 03. 2013 Meno a priezvisko sudcu, VSÚ: JUDr. Judita Kokolevská ECLI: ECLI:SK:KSBA:2013:1011200861.2 Uznesenie Krajský súd v Bratislave v právnej veci žalobcu: P.. L. B., bytom V. XX, XXX XX V., právne zastúpený: JUDr. Petra Gotthardová, so sídlom Cesta na Kamzík 5A, 831 01 Bratislava, proti žalovanému: Obvodný úrad Bratislava, Odbor výstavby a bytovej politiky, so sídlom Lamačská cesta 8, 845 14 Bratislava za účasti: C.. M. G., bytom L. XXA, XXX XX V., právne zastúpená: 1/Mgr. Rudolf Leška, so sídlom Voršilská 10,110 01 Praha a 2/ Mgr. Oľga Kontšeková, so sídlom Prievozská 4B, 821 09 Bratislava o preskúmanie zákonnosti rozhodnutia žalovaného č. A/2011/1216-2/HLO zo dňa 2.3.2011, takto r o z h o d o l : Súd konanie z a s t a v u j e . Žiaden z účastníkov n e m á nárok na náhradu trov konania. Súd v r a c i a súdny poplatok žalobcovi prostredníctvom Daňového úradu Bratislava IV vo výške 59,37 €. Poplatok bude vrátený po nadobudnutí právoplatnosti uznesenia. o d ô v o d n e n i e : Žalobou podanou na Krajskom súde v Bratislave dňa 10.5.2011 sa žalobca domáhal preskúmania zákonnosti rozhodnutia žalovaného č. A/2011/1216-2/HLO zo dňa 2.3.2011, ktorým žalovaný zamietol odvolanie žalobcu a v súlade s § 59 ods. 2 zákona č. 71/1967 Zb. odvolaním napadnuté rozhodnutie stavebného úradu Mestskej časti Bratislava - Ružinov č. SU/CS 12127-4/2010/MRE-18 zo dňa 29.11.2010 potvrdil. Pred rozhodnutím vo veci samej žalobca svojím podaním doručeným súdu dňa 22.3.2013 oznámil, že berie svoju žalobu v celom rozsahu späť. Podľa ustanovenia § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa ustanovenia § 250d ods. 3 O.s.p. súd uznesením konanie zastaví aj vtedy, ak žaloba bola vzatá späť (§ 250h ods. 2 O.s.p.). Nakoľko žalobca vzal späť žalobu pred rozhodnutím veci, súd v súlade s ustanovením § 250d ods. 3 O.s.p. konanie zastavil. Žalobca spolu s podanou žalobou uhradil súdny poplatok za žalobu vo výške 66,- €. Podľa ustanovenia § 11 ods. 3 posledná veta zákona č. 71/1992 Zb. o súdnych poplatkoch a poplatku za výpis z registra trestov (ďalej len ,,zákon o súdnych poplatkoch“) sa poplatok vráti v konaní o preskúmaní rozhodnutia orgánu verejnej správy, ak sa návrh na začatie konania vzal späť pred prejednaním veci alebo ak bolo konanie zastavené z dôvodu, že účastník nebol v konaní riadne zastúpený. Podľa ustanovenia § 11 ods. 4 zákona o súdnych poplatkoch okrem poplatku v rozvodovom konaní a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1%, najmenej však 6,63 eura. Ak sa návrh vzal späť pred zaplatením poplatku, poplatok sa nevyrubuje. Podľa ustanovenia § 11 ods. 6 zákona o súdnych poplatkoch, ak sa má vrátiť poplatok alebo preplatok poplatku, súd alebo orgán štátnej správy súdov zašle odpis právoplatného rozhodnutia o jeho vrátení daňovému úradu príslušnému podľa trvalého pobytu (sídla) poplatníka, ktorý poplatok alebo preplatok poplatku vráti; v prípade, že orgán štátnej správy súdov nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona. Podľa ustanovenia § 11 ods. 11 zákona o súdnych poplatkoch poplatok, ktorý sa má vrátiť podľa odsekov 4, 7, až 10 sa zaokrúhli na eurocenty nahor. Nakoľko žalobca zaplatil súdny poplatok spoločne a nerozdielne za žalobu vo výške 66,- € a vzhľadom na vyššie uvedené citované ustanovenia zákona vzali žalobu späť, súd rozhodol o zastavení konania a vrátení kráteného súdneho poplatku tak, ako je uvedené vo výroku tohto uznesenia. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.. Poučenie: Proti tomuto uzneseniu je možné podať odvolanie v lehote 15 dní odo dňa jeho doručenia, a to písomne, v troch vyhotoveniach na Najvyšší súd Slovenskej republiky prostredníctvom Krajského súdu v Bratislave. V odvolaní sa má uviesť, ktorému súdu je určené, kto ho robí, ktorej veci sa týka, čo sleduje, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

